再寄滿子權二首  其一
作者：王令
朝代：宋

paragraphs: 秋盡啼衰蟲，君思云奈何。
我愚得君思合少，君賢勞我心則多。
非獨辭源長，瀉海爲江河。
平生未始有點缺，玉日拂拭金燒磨。
尋常貙與貍，見一足已蹉。
又况一地卧三虎，狗彘雖勇何敢過。
揚州我何思，青山無一螺。
午市不畜寶，米鹽財如他。
而吾三夫子，一身各丘軻。
瓊林自生寒，結露成冰柯。
文章日組緯，玉機飛金梭。
誰有真珠繩，結作張麟羅。
拔爲當世祥，聲爲太廟歌。
我願叅衆民，手足揺婆娑。